Hulp stroom in vir Calvinia-boere: ‘Krisis nog nie verby’Voer wat vir die boere in die Calvinia-distrik in die Noord-Kaap geskenk is. Foto: Verskaf Terwyl talle mense hul harte en beursies oopgemaak het om boere in die Calvinia-distrik in die Noord-Kaap te help, nadat ŉ verwoestende brand duisende hektaar weiding vernietig het, sê die plaaslike landbouvereniging die krisis is nog lank nie verby nie. Maroela Media het vroeër berig ŉ brand, wat op 28 Desember, vermoedelik weens ŉ kortsluiting by ŉ Eskom-transformator ontstaan het, het omtrent 25 000ha weiding in die gebied vernietig. Dit het talle boere in die gebied, wat reeds met hul hande in die hare sit weens die voortslepende droogte, in ŉ nog groter krisis gedompel. André Steenkamp se familie boer al vir nege geslagte lank op ŉ plaas in hierdie gebied en sy broer woon en boer tans op die familieplaas. Hy vertel talle mense het intussen voer en geld aan die boere in die gebied geskenk om te help betaal vir die vervoer om die voer na Calvinia te neem. “Mense het van so ver as Zambië gebel om te help nadat hulle die berig op Maroela Media gesien het. Hoe mense net hul harte vir die boere oopgemaak het, is ongelooflik. Ons voel ons moet net vir hulle dankie sê – dit is wonderlik om te sien hoe mense bereid is om te help,” het Steenkamp gesê. Die brand wat einde Desember 2016 in die Calvinia-distrik in die Noord-Kaap gewoed en 25 000ha weiding verwoes het. Foto: Verskaf Hy vertel Slabbert Vervoer van Clanwilliam het vyf vragmotors gratis beskikbaar gestel om geskenkte voer vanuit onder meer Rawsonville, Tulbagh en Piketberg na Calvinia te neem. Die nie-winsgewende organisasie, Caring Daisies, het ook ŉ ruim finansiële bydrae gemaak waarmee voer vir die boere aangekoop is. Wimpie Steenkamp, voorsitter van die Suid-Roggeveld-landbouvereniging, het aan Maroela Media gesê die vereniging het al meer as 80 ton voer ontvang wat onder boere in die Calvinia-gebied wat deur die brand geraak is, versprei word. “Ons het ŉ pilfabriek op Calvinia, dus word omtrent driekwart van die voerskenkings wat ons ontvang, verwerk om voerpille te maak wat dan onder die boere versprei word,” het Wimpie gesê. Hy sê hoewel die landbouvereniging en die boere baie dankbaar is vir die skenkings wat reeds ontvang is, word baie meer voer nog benodig om al die boere te help wat deur die brand én die voortslepende droogte geraak word. “Net om die skape, wat ná die brand gevoer moet word te voer, het ons omtrent 6 ton voer per dag nodig. Dan het ons nog nie eens die boere gehelp wat weens die droogte nie meer weiding vir hul vee oor het nie,” verduidelik hy. Voer wat vir die boere in die Calvinia-distrik in die Noord-Kaap geskenk is. Foto: Verskaf “Die behoefte is ongelooflik groot. Dit is drie jaar sedert ons laas voldoende reën in die gebied gekry het. En die realiteit is, al reën dit nou, gaan dit nie kos reën nie. Dit sal baie lank vat vir die weiding om tot so ŉ mate te herstel dat daar genoeg kos vir die diere sal wees.” Volgens Wimpie het baie boere reeds al hul spaargeld en hulpbronne uitgeput in ŉ poging om hul boerderye deur die droogte te kry. “Ek is baie bekommerd oor die situasie hier in die Hantam-streek. Daar is ouens wat dit nie gaan maak nie. ŉ Honger mens en ŉ honger dier is baie erg… ons is bekommerd.” Enigiemand wat graag wil help met finansiële- of voerskenkings, kan André Steenkamp op 082 520 8665 of Wimpie Steenkamp op 082 924 5718 bel. Agri Noord-Kaap kan ook direk op 053 832 9595 gekontak word.